อัตราภาษีเงินได้ นิติบุคคล (ภ.ง.ด.51)
โดย...สมชาย ชูเกตุ
29 ก.ค. 2559

โดย...สมชาย ชูเกตุ
บริษัทจำกัด บริษัทมหาชนจำกัด ห้างหุ้นส่วนนิติบุคคล หรือนิติบุคคลอื่นที่เสียภาษีเงินได้นิติบุคคลจากฐานกำไรสุทธิ โดยทั่วไปจะเสียภาษีในอัตราร้อยละ 20 ของกำไรสุทธิ สำหรับรอบระยะเวลาบัญชีที่เริ่มในหรือหลังวันที่ 1 ม.ค. 2556 เป็นต้นไป ส่วนบริษัทหรือห้างหุ้นส่วนนิติบุคคลที่มีทุนจดทะเบียนชำระแล้วในวันสุดท้ายของรอบระยะเวลาบัญชีไม่เกิน 5 ล้านบาท และมีรายได้จากการขายสินค้าและการให้บริการในรอบระยะเวลาบัญชีไม่เกิน 30 ล้านบาท ได้รับยกเว้นภาษีและเสียภาษีเงินได้นิติบุคคลในอัตราที่ต่ำกว่าร้อยละ 20 (พระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร ฉบับที่ 530 พ.ศ. 2554)
อัตราภาษีเงินได้นิติบุคคลที่ใช้ยื่นแบบเสียภาษีเงินได้นิติบุคคลสำหรับครึ่งรอบระยะเวลาบัญชี 6 เดือนแรก (ภ.ง.ด.51) สำหรับรอบระยะเวลาบัญชีปี 2559 สรุปได้ดังนี้
&amp;O1548; บริษัทหรือห้างหุ้นส่วนนิติบุคคลทั่วไป
- จัดเก็บภาษีในอัตราร้อยละ 20 ของกำไรสุทธิ
&amp;O1548; บริษัทหรือห้างหุ้นส่วนนิติบุคคลที่เป็นกิจการขนาดกลางและขนาดย่อม หรือ SMEs ที่มีทุนจดทะเบียนชำระแล้วในวันสุดท้ายของรอบระยะเวลาบัญชีไม่เกิน 5 ล้านบาท และมีรายได้จากการขายสินค้าและการให้บริการในรอบระยะเวลาบัญชีไม่เกิน 30 ล้านบาท
- กำไรสุทธิ 3 แสนบาทแรก ยกเว้นภาษี และกำไรสุทธิส่วนที่เกิน 3 แสนบาท เสียภาษีอัตราร้อยละ 10 (พระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร ฉบับที่ 603 พ.ศ. 2559 แก้ไขเพิ่มเติมพระราชกฤษฎีกา ฉบับที่ 530 พ.ศ. 2554)
- ยกเว้นภาษีเงินได้นิติบุคคลสำหรับกำไรสุทธิสำหรับรอบระยะเวลาบัญชีที่เริ่มในหรือหลังวันที่ 1 ม.ค. 2559 แต่ไม่เกินวันที่ 31 ธ.ค. 2559 ให้แก่บริษัท ที่จดแจ้งเป็นผู้ประกอบการตามกฎหมายว่าด้วยการยกเว้นและสนับสนุนการปฏิบัติการเกี่ยวกับภาษีอากรตามประมวลรัษฎากร เพื่อให้มีการจัดทำบัญชีและงบการเงินที่สอดคล้องกับสภาพที่แท้จริงของกิจการ (พระราชกฤษฎีกาออกตามความในประมวลรัษฎากร ว่าด้วยการลดอัตราและยกเว้นรัษฎากร ฉบับที่ 595 พ.ศ. 2558)
&amp;O1548; กิจการอื่นๆ (เสียภาษีจากกำไรสุทธิ)
- กิจการนำเข้าส่งออกที่ได้รับอนุญาตจากกระทรวงพลังงานให้ค้าน้ำมันเชื้อเพลิง ตาม พ.ร.ฎ. (ฉบับที่ 426) จัดเก็บในอัตราร้อยละ 10
- กิจการศูนย์กลางการจัดหาสินค้าเพื่อการผลิตระหว่างประเทศ ตาม พ.ร.ฎ. (ฉบับที่ 518) จัดเก็บในอัตราร้อยละ 15
- กิจการสำนักงานปฏิบัติการภูมิภาค (ROH) ตาม พ.ร.ฎ. (ฉบับที่ 405) จัดเก็บในอัตราร้อยละ 10
- กิจการสำนักงานใหญ่ข้ามประเทศ (IHQ) ตาม พ.ร.ฎ. (ฉบับที่ 586) จัดเก็บในอัตราร้อยละ 10
- กิจการตั้งอยู่ในเขตพัฒนาพิเศษเฉพาะกิจ ตาม พ.ร.ฎ. (ฉบับที่ 584) จัดเก็บในอัตราร้อยละ 3
- กิจการตั้งอยู่ในเขตพัฒนาเศรษฐกิจพิเศษ ตาม พ.ร.ฎ. (ฉบับที่ 591) จัดเก็บในอัตราร้อยละ 10
การยื่นแบบเสียภาษีเงินได้นิติบุคคลตามแบบ ภ.ง.ด.51 บริษัท ฯลฯ ส่วนใหญ่เสียภาษีเงินได้จากประมาณการกำไรสุทธิ การประมาณการกำไรสุทธิเป็นเรื่องที่ผู้ประกอบการควรให้ความสำคัญ หากได้ประมาณการกำไรสุทธิขาดไปเกินกว่าร้อยละ 25 ของกำไรสุทธิที่เกิดขึ้นจริงในรอบระยะเวลาบัญชีปี 2559 โดยไม่มีเหตุอันสมควร ต้องเสียเงินเพิ่มอัตราร้อยละ 20 ของภาษีที่คำนวณจากประมาณการกำไรสุทธิที่ได้ประมาณการขาดไป
สวัสดีครับ